
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 24 mai 2011

Pl.x. 209/2011


AVIZ

asupra propunerii legislative pentru modificarea şi completarea Legii educaţiei naţionale nr.1/2011

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii educaţiei naţionale nr.1/2011, trimisă cu adresa nr. Pl.x.209 din 17 mai 2011, înregistrată cu nr. 31/507 din 18 mai 2011. 
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare modificarea şi completarea Legii educaţiei naţionale nr.1/2011 în ceea ce priveşte liceele teologice care nu pot întruni condiţiile cerute de Legea nr.1/2011 chiar şi în situaţiile în care acestea ar avea două profiluri diferite, fapt ce ar conduce la desfiinţarea lor şi, prin urmare, ar fi afectat acest tip de învăţământ. De asemenea, se doreşte crearea posibilităţii de prelungire a activităţii cadrelor didactice care au împlinit vârsta de pensionare.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 24 mai 2011.

Membrii Comisiei au examinat iniţiativa legislativă supusă avizării, expunerea de motive, avizul negativ al Consiliului Economic şi Social, înregistrat cu nr.2283 din 12 mai 2011 şi avizul favorabil, cu observaţii şi propuneri al Consiliului Legislativ, aviz cu nr.543 din 12 mai 2011.

În urma dezbaterilor, Comisia juridică, de disciplină şi imunităţi a hotărât, cu majoritate de voturi (9 voturi “pentru” şi 4 voturi „împotrivă”), avizarea negativă a propunerii legislative pentru modificarea şi completarea Legii educaţiei naţionale nr.1/2011, întrucât adoptarea acesteia ar determina influenţe financiare suplimentare asupra bugetului general consolidat iar iniţiatorii nu au indicat mijloacele financiare necesare pentru acoperirea creşterii cheltuielilor, potrivit prevederilor art.138 alin.(5) din Constituţia României, republicată, ale art.15, alin.(1) din Legea nr.500/2002 privind finanţele publice, cu modificările şi completările ulterioare şi ale art.7 din Legea responsabilităţii fiscal-bugetare nr.69/2010. Iniţiatorii propunerii legislative au obligaţia să prezinte declaraţia potrivit căreia aceste majorări sunt compatibile cu obiectivele şi priorităţile strategice specificate în strategia fiscal-bugetară, cu legea bugetară anuală şi cu plafoanele de cheltuieli prezentate în strategia fiscal-bugetară.
În raport de obiectul şi conţinutul reglementării, propunerea legislativă face parte din categoria legilor organice, fiind incidente prevederile art.73 alin.(3) lit. n) din Constituţia României, republicată.
                             PREŞEDINTE,                          
           SECRETAR,

                              Daniel Buda                                  Gabriel Andronache
Consilier parlamentar,

